text: Voldsom trafikulykke
  12 januar 2013 kl. 07.23
  Mand ligger nu svært tilskadekommen på sygehuset efter en trafikulykke med en lastbil i Sydjylland.
  En 51-årig mand fra Vejen-området er kommet slemt til skade efter en voldsom trafikulykke fredag aften. Han slipper dog med livet i behold, oplyser politiet.
  Ulykken skete, da manden, som sad bag rattet i en bil, ramte en lastvogn, der ikke overholdt færdselsreglerne.
  - Der er en lastbil, som kører ud for ubetinget vigepligt på vejen, hvor der så kommer en bil i vestlig retning og kører ind i bagakslen på den her lastvogn, fortæller Ole Aamann fra Syd- og Sønderjyllands Politi.
  - Føreren af bilen, den 51-årige mand, bliver svært tilskadekommen og køres på sygehuset, men er uden for livsfare, tilføjer vagtchefen.
  Hvorfor lastbilchaufføren, en 65-årig mand, trodsede sin vigepligt vides ikke med sikkerhed, men der er ikke spiritus involveret, oplyser politiet.
  Ulykken fandt sted ved landsbyen Andst, der ligger mellem Vejen og Lunderskov i Sydjylland.
  